**א**וֹדְךָ כִּי עֲנִיתָנִי וַתְּהִי לִי

לִישׁוּעָה עֹז מִגְדָּלִי

בְּעֵת קָם עֲלֵי מַחְשִׁילִי

אַנְטִיוֹכַס הָרָשָׁע מֶלֶךְ יְוָנִי

כְּדֹב שַׁכּוּל פְּגָשַׁנִי

כְּגִלּוּ לוֹ רְכִילֵי סוֹד עִנְיָנִי

חָמוּ הַמּוֹפְתִים אֲשֶׁר בִּירוּשָׁלַיִם נַעֲשׂוּ

וְהַפִּתְרוֹן אֵיךְ חַכְמֵי יִשְׂרָאֵל פֵּרְשׁוּ

בְּרֶכֶב אֵשׁ וְסוּסֵי אֵשׁ רֵיחִי הִבְאִישׁוּ

הֵרַע לִנְבִיאֵי וְלִמְשִׁיחֵי וְכִלַּנִי

וּלְשַׂר צְבָאוֹ פּוֹלִיפּוֹס צִוָּה לְהַכְרִיתֵנִי

יָשׁוּב אַפְּךָ וּתְנַחֲמֵנִי

**בְּ**שַׂר קֹדֶשׁ גָּזַר לְהַעֲבִיר מֵעָלַי

וּלְהַאֲכִילֵנִי דָּבָר אַחֵר בְּמַאֲכָלַי

לְהִתְגָּאֵל בְּפַת בָּגוֹ כֹּל קְהָלַי

צִדְקָנִיּוֹת מָלוּ בְּנֵיהֶן

צִוָּה לִתְלוֹתָן בְּדַדֵּיהֶן

וּלְהַפִּילָן מִן הַמִּגְדָּל הֵמָּה וְיַלְדֵיהֶן

וְעַל אֶלְעָזָר הַכֹּהֵן נִכֵּל עָרְמָתוֹ

אִם יְקַבֵּל זָקֵן הַלָּז גְּזֵרָתִי בְּזִקְנוּתוֹ

יִשְּׂאוּ קַל וָחֹמֶר מִמֶּנּוּ כָּל סִיעָתוֹ

**גִּ**לָּה לוֹ: בַּחֲשַׁאי אַאֲכִילָךְ

חָזֶה וְשׁוֹק, קָדְשֵׁי גְּבוּלָךְ

וָאוֹמַר לַאֲחֵרִים: דָּבָר אַחֵר מַאֲכָלָךְ

לָמָּה תַּפְסִיד חַיּוּתָךְ

וְתַשְׁחִית גַּחַלְתָּךְ

תֹּאבֶה וְתִשְׁמַע – תַּקָּנָתָךְ

שָׂחַק וְלָעַג עָלָיו לְבַזּוֹת עֲצָתוֹ:

"חָלִילָה לְבֶן תִּשְׁעִים לַעֲשׂוֹת

בְּמִרְמָה עֲבוֹדָתוֹ

אֲפִלּוּ עַרְקְתָא דִמְסָאנָא אָסוּר לְשַׁנּוֹתוֹ"

**דִּ**ינֵי אֶלְעָזָר וְיִסּוּרָיו וְדִקְדּוּקֵי יִרְאָתוֹ

רָאוּ בְּנֵי דּוֹרוֹ וְכֹל עֲדָתוֹ

וְכָל אֶחָד נָשָׂא קַל וָחֹמֶר בְּשִׂיחָתוֹ

וּמָה הַזָּקֵן הַלָּז כֹּהֵן הַצֶּדֶק

כָּל כָּךְ בְּיִרְאַת צוּרוֹ מְדַקְדֵּק

אָנוּ לֹא כָּל שֶׁכֵּן לְהִצְטַדֵּק

וְשִׁבְעָה אַחִים תְּמִימִים וָתִיקִים

גַּם הֵם נִדּוֹנִים בְּיִסּוּרִין חֲזָקִים

וְקָרְאוּ עַל עַצְמָם: "וְאַתֶּם הַדְּבֵקִים"

**הָ**רִאשׁוֹן הַגָּדוֹל שֶׁבָּאַחִים

נִתַּח אוֹתוֹ פּוֹלִיפּוֹס לִנְתָחִים

וּבִשְּׁלוֹ בְּמַחֲבַת בְּרִתְחֵי רְתָחִים

וְעוֹרוֹ מֵעַל רֹאשׁוֹ הִפְשִׁיטוֹ

וְהַצַּדִּיק הִצְדִּיק מִשְׁפָּטוֹ

וְכֹה אָמַר לְשֵׁשֶׁת אֶחָיו בְּהִשָּׁפְטוֹ

אַחַי וְרֵעַי אַל יֵרַךְ לְבַבְכֶם

חֲבִיבִין עָלַי יִסּוּרִים, וְיִיטַב בְּעֵינֵיכֶם

הַבִּיטוּ אֶל אַבְרָהָם אֲבִיכֶם

**וְ**כֵן הֲרָגָם כֻּלָּם הָרֶשַׁע

בְּלִי עָוֹן וָפֶשַׁע

וְהַשְּׁבִיעִי קְטַנָּם יֶלֶד מְשֻׁעֲשַׁע

חָשַׁב הָרָשָׁע: אֲפַתֵּהוּ

וְכֶסֶף וְזָהָב לָרֹב הֶרְאָהוּ

וְאָמַר לְהַשִּׂיאוֹ בִּתּוֹ וְלִהְיוֹת מִשְׁנֵהוּ

זָעַק הַיֶּלֶד: אִי אֶפְשִׁי בְּמַתְּנָתְךָ

כַּסְפֶּךָ וּזְהָבֶךָ תַּקָּלָתֶךָ

אַךְ אֶל שְׁאוֹל תּוּרַד בְּאַחֲרִיתֶךָ

**זְ**בָדַנִי אֱלֹהִים זֶבֶד טוֹב אָמְרָה אִמָּם

בַּגָּדוֹל הֵחֵל וּבַקָּטֹן כִּלָּה עַד תֻּמָּם

וְשִׁבְעָה עֲקֵדוֹת עָקַדְתִּי בְּבָנַי בְּתֻמָּם

]

מַהֲרוּ וַעֲלוּ אֶל אָבִי

וְהִגַּדְתֶּם לְמַחֲנֵהוּ שִׁבְחִי וְטוּבִי

וַהֲרֵינִי בִּקְדֻשַּׁתְכֶם בְּדָמִי וְחֶלְבִּי

וְאִמְרוּ לְאַבְרָהָם אֲבִיכֶם

אַל תָּזוּחַ דַּעְתְּךָ

בְּבִנְךָ יְחִידְךָ עָקַדְתָּ עֲקֵדָתְךָ

וְאֶת שֶׁבַע הַמִּזְבְּחוֹת עָרַכְתִּי כְּמוֹתְךָ

**חִ**דֵּשׁ הָרָשָׁע עוֹד גְּזֵרוֹתָיו

שֶׁלֹּא לְהַזְכִּיר שֵׁם יִשְׂרָאֵל וְדָתוֹתָיו

כִּי אִם בְּנִימוּסֵי יְוָנִי וְחֻקּוֹתָיו

וְהַזּוֹכֵר שֵׁם יַהֲדוּתוֹ

דָּמוֹ בְּרֹאשׁוֹ וַהֲרִיגָתוֹ

וְתוֹפֵס שֵׁם יְוָנִי לְהַחֲיוֹתוֹ

וּבִטֵּל מִנְּשׁוֹתֵיהֶם טֹהַר טְבִילָתָם

וַיִּבָּדְלוּ חֲסִידִים וּקְדוֹשִׁים מִלִּוְיָתָם

זֹאת נַחֲלַת עַבְדֵי יְיָ וְצִדְקָתָם

**ט**וֹב לְמָעוֹז בְּיוֹם צָרָה אֱלֹהֵי הַצְּבָאוֹת

הֵיטִיב לְקוֹוָיו פִּלְאֵי פְּלָאוֹת

וְעָשָׂה לְכֻלָּם מִקְוָאוֹת

בְּצִנְעָה לִפְנֵי מִטּוֹתֵיהֶם

וְיִפְרוּ בְּטָהֳרָה בְּאָהֳלֵיהֶם

וְאָז גָּזַר הָרָשָׁע עֲלֵיהֶם

בְּתוּלָה הַנִּשֵּׂאת תִּבָּעֵל לְהֶגְמוֹן תְּחִלָּה

וְאַרְבָּעִים וְאַרְבָּעָה חֳדָשִׁים

הָיְתָה הַתַּקָּלָה

וַיִּגַּשׁ אֵלָיו יְהוּדָה לְבַטֵּלָה

**י**וֹחָנָן כֹּהֵן גָּדוֹל הִשִּׂיא בִּתּוֹ

לְבֶן חַשְׁמוֹנַאי כֹּהֵן כְּמוֹתוֹ

זוּג נָאֶה וּמִתְקַבֵּל קַבָּלָתוֹ

מָשָׁל לְעִנְבֵי הַגֶּפֶן בַּגְּפָנִים

נִיחָא לֵיה לְאַהֲרֹן דְלִיהֶוְיָן לֵיה חֲתָנִים

כָּאֵלּוּ כּוֹהֲנוֹת לַכֹּהֲנִים

וּרְאוּיִים לֵעָשׂוֹת נֵס עַל יְדֵיהֶם

זֶרַע אַהֲרֹן וְלִבְנֵיהֶם אַחֲרֵיהֶם

הַמּוּרָם מֵהֶם כַּיּוֹצֵא בָּהֶם

**כַּ**לָּה צְנוּעָה וְיָפָה אֵין כְּמוֹתָהּ

נִתְעַרְטְלָה לְעֵת חֻפָּתָהּ

וְהַכֹּל לְטוֹבָה כַּוָּנָתָהּ

וּבְדַרְדּוּגֵי מִשְּׁחָא אַרֵישָׁא דְּרַבָּנָן

מָזְגָה לָהֶם כּוֹס וְלִבְּנִין וּבְּנָן

לִפְנֵי אָחִיהָ יְהוּדָה וְאָבִיהָ יוֹחָנָן

וַיֹּאמֶר יְהוּדָה: "הוֹצִיאוּהָ

מִלִּפְנֵי הַגְּדוֹלִים, וְלֹא יִרְאוּהָ

כִּקְדֵשָׁה עֲרֻמָּה כִּי שְׂנוּאָה"

"**לְ**אִישׁ זָר וְעָרֵל תַּשְׁכִּיבוּנִי

הַלַּיְלָה בְּבִיאָתוֹ לְפָסְלֵנִי

מִקְּדֻשָּׁתִי לְחַלְּלֵנִי

תַּקְפִּידוּ עַל עֲמִידָתִי

וְאֵיךְ אֶעֱשֶׂה הָרָעָה הַגְּדֹלָה וְחָטָאתִי

וְאָנָה אוֹלִיךְ אֶת חֶרְפָּתִי

כָּזֹאת וְכָזֹאת פִּיהָ פָּתְחָה בְּחָכְמָה

עַד דַּעַת כֻּלָּם הִסְכִּימָה

בֵּית הַהֶגְמוֹן אִתּוֹ לְהִלָּחֵמָה

**מִ**יָּד בָּעֲרָה בּוֹ חֲמָתוֹ

בִּיהוּדָה אָחִיהָ וְכָל סִיעָתוֹ

וַיַּעֲשׂוּ גַּם הֵמָּה בְּעָרְמָתוֹ

עֲצֵי בְּשָׂמִים וַהֲדַסִּים

כָּל אֶחָד עַל עַצְמוֹ יָשִׂים

כְּאִלּוּ לְהַנְאוֹת הַהֶגְמוֹן דָּצִים וְשָׂשִׂים

וְלֹא לַהֲנָאָתוֹ כֻּלָּם מַסְכִּימִים

וְהָרָשָׁע וּמְשָׁרְתָיו נָמוּ בְּנִיאוּמִים

הָאֲנָשִׁים הָהֵמָּה אִתָּנוּ הֵם שְׁלֵמִים

**נְ**בָלָה עָשָׂה לִשְׁכַּב אֶת בַּת יַעֲקֹב

וְנַהֲפוֹךְ הוּא

אֲשֶׁר יִשְׁלְטוּ הַיְּהוּדִים וַהֲרָגוּהוּ

וְטַלְיָא דַּעֲבִידוּ קְרָבָא בְּאַנְטוּכְיָא

נִצְּחוּהוּ

וּמֵעַכּוֹ לְנִמְרִים אַחֲרֵיהֶם רָדְפוּ

וַיַּהַרְגוּ אֶת הַנִּמְצָא מֵהֶם וְשִׁסְּפוּ

וּפְנֵי אַנָשֵׁיהֶם חָפוּ

וְנִשְׁמַע לְאֶלִיפוֹרְנִי הֲרִיגַת הֶגְמוֹנוֹ

לְקַסְלְגַם מֶלֶךְ יָוָן בִּזְיוֹנוֹ

וּבְשִׁשִּׁים אֶלֶף גְּיָסוֹת בָּא בַּחֲרוֹנוֹ

**סָ**מוּךְ לִירוּשָׁלַיִם חָנָה

לַעֲשׂוֹת כְּבַמִּקְשָׁה מְלוּנָה

וְלַעֲקֹר עֲדַת מִי מָנָה

וְשָׁאַל לְאִצְטְרוֹלוֹגִין שֶׁלּוֹ

לְהַגִּיד לוֹ שָׁעָתוֹ וּמַזָּלוֹ

אִם יְנַצֵּחַ בְּרֹב חֵילוֹ

וְאַכְיוֹר הָאַפִּיפְיוֹר מֻפְלָג בְּחִזָּיוֹן

אָמַר לוֹ: חֵילְךָ וְאוֹצְרוֹתֶיךָ לְבִזָּיוֹן

כִּי בָחַר יְיָ בְּצִיּוֹן

**עִ**נְיָנָם אַגִּיד לְךָ וּמַעֲשֵׂיהֶם

כְּשֶׁהֵם אֲדוּקִים בְּמִצְוַת בּוֹרְאֵיהֶם

אֵין כָּל בְּרִיָּה יְכוֹלָה לְהַזִּיק לָהֶם

וַיְהִי כְּדַבְּרוֹ דְּבָרָיו

וְחָכְמַת פֵּשֶׁר חֶזְיוֹן סְתָרָיו

בָּעֲרָה חֲמַת הַמֶּלֶךְ, וְצִוָּה שָׂרָיו

לִתְפֹּשׂ אַכְיוֹר חַי וְלִתְלוֹתוֹ

אֶל שַׁעַר הָעִיר בְּרַגְלָיו לְבַזּוֹתוֹ

וּבֹקֶר בְּלָכְדִי הָעִיר אֶפְגַּע בּוֹ לַהֲמִיתוֹ

}}

**פַּ**חַד וְאֵימָתָה גְּדוֹלָה

עַל בְּנֵי צִיּוֹן הַיְּקָרִים נָפְלָה

וְהָעִיר יְרוּשָׁלַיִם כֻּלָּה

נְכוֹנָה וְצוֹם קֻדְּשׁוּ

וְעָסְקוּ בַּתּוֹרָה וְהִתְאוֹשְׁשׁוּ

כַּאֲשֶׁר צִוָּה יְיָ כֵּן עָשׂוּ

וַיִּצְעֲקוּ בַּצַּר לָמוֹ כֻּלָּם

אֶל יְיָ מֵאוֹיְבֵיהֶם לְהַצִּילָם

קַסְלְגַם הָרָשָׁע וְחַיָילֹתָיו לְהַפִּילָם

**צַ**דֶּקֶת אַחַת בִּירוּשָׁלַיִם הָיְתָה

אַלְמָנָה חֲסִידָה וְיָפָה אֵין כְּמוֹתָהּ

וּשְׁמָהּ יְהוּדִית, וְחָשְׁבָה בְּדַעְתָּהּ

יִשְׂרָאֵל כָּל כָּךְ בְּצַעַר שְׁרוּיִים

וּזְהִירִים בְּתוֹרָה וּבְמִצְווֹת מְצוּיִים

לַעֲשׂוֹת לָהֶם נֵס רְאוּיִים

וְלֹא לְחִנָּם יְהוּדִית נִקְרֵאתִי

וּמֻפְלֶגֶת בְּיֹפִי אֵין דֻּגְמָתִי

לְקַדֵּשׁ שֵׁם שָׁמַיִם אֶמְסֹר חַיּוּתִי

**קָ**מָה בְּעוֹד לַיְלָה וְשִׁפְחָתָהּ עִמָּהּ

לַעֲשׂוֹת תּוֹכֵחוֹת בַּלְּאֻמִּים וּנְקָמָה

וְהָלְכָה אֶל שׁוֹעֵר הָעִיר בְּחָכְמָה

אָמְרָה: "תִּפְתַּח לִי מְהֵרָה

יִשְׂרָאֵל שְׁרוּיִים בְּצָרָה

עֶזְרָם וּמָגִנָּם לָנוּ לְעֶזְרָה"

וַיְמָאֵן לִשְׁמֹעַ לְקוֹלָהּ

שֶׁמָּא עֵינֶיהָ נָתְנָה בַּגּוֹיִים לְהִזַלְזְלָה

וְהָאִישׁ מִשְׁתָּאֵה לָהּ

**רֶ**וַח וְהַצָּלָה יַעֲמוֹד לַיְּהוּדִים

אָמְרָה לוֹ לְהִנָּצֵל מִכָּל פְּחָדִים:

"מַכִּירִי וְיוֹדְעֵי הֵם עֵדִים

הִנֵּה חֲלוֹם חָלַמְתִּי

לִמְצֹא עֵזֶר לְיִשְׂרָאֵל בְּיָפְיָתִי

וְרַק לְטוֹבָה כַּוָּנָתִי

פָּתוֹחַ תִּפְתַּח וְתַנִּיחֵנִי

לָצֵאת אֶל הַחַיִל, וְאַל תְּעַכְּבֵנִי

יְיָ שׁוֹמְרִי יְיָ צִלִּי עַל יַד יְמִינִי"

**שָׁ**מַע לָהּ וְנִתְרַצָּה

הוֹצִיאָה וְסָגַר עָלֶיהָ בִּמְרוּצָה

וְהָלְכָה אֶל הַחַיִל יָפָה כְּתִרְצָה

וּלְחוֹקְרָהּ הֵשִׁיבָה וְלַשּׁוֹאֲלִים:

"דְּבַר סֵתֶר לִי אֶל הַמֶּלֶךְ לְהַעֲלִים"

הֱבִיאוּהָ לְפָנָיו שָׂרֵי הַחַיָּלִים

אָמְרָה לוֹ: "מִשְׁפַּחְתִּי נְבִיאִים הֵם

לְכֻלָּם נְבוּאָה זֹאת בְּפִיהֶם

לְמָחָר תִּלְכֹּד הָעִיר וְתִמְשֹׁל עֲלֵיהֶם"

"**תְּ**בַשְּׂרִי בְּשׂוֹרוֹת טוֹבוֹת, הַטּוֹבָה

הַיָּפָה בַּנָּשִׁים וַחֲשׁוּבָה

מַה שְּׁאֵלָתֵךְ וְיִנָּתֵן לָךְ, הָאֲהוּבָה"

הֱשִׁיבַתּוּ: "לְהַחֲיוֹת מִשְׁפַּחְתִּי"

אָמַר: "אִם תְּמַלְּאִי אֶת שְׁאֵלָתִי

לָבוֹא אֵלַיִךְ לַעֲשׂוֹת בַּקָּשָׁתִי"

אָמְרָה: "נְקִיָּה אֵינֶנִּי

לִשְׁכַּב עִם הַמֶּלֶךְ עַד יִרְחָצוּנִי

וּבְכֵן אָבוֹא אֶל הַמֶּלֶךְ כִּי יֶאֱהָבַנִי"

**שָׂ**מַח הַמֶּלֶךְ שִׂמְחָה גְּדוֹלָה

וְצִוָּה לְכָל חֵילוֹ: "תָּנוּחוּ הַלַּיְלָה

כְּדֵי לְהִלָּחֵם מָחָר מִלְחָמָה מְעֻלָּה"

**מַ**חֲנֵהוּ קוֹל הֶעֱבִיר:

"כָּל אִישׁ לִמְנוּחָתוֹ יְמַהֲרוּ

וּבִשְׁתֵּי הַעֲלָמוֹת אַל תִּגְּעוּ, סוּרוּ"

**וְ**הַמֶּלֶךְ כְּסוּס מְזֻיָּן בְּצָהֳלָתוֹ

נִרְדַּם וַיָּעַף מִשִׁכְרוּתוֹ

וּמִהֲרָה יְהוּדִית וְקָצְצָה גֻּלְגָּלְתּוֹ

**אֶ**ל הַשּׁוֹעֵר חָזְרָה וְאָמְרָה:

"הַיּוֹם יוֹם בְּשׂוֹרָה

כָּל הַשְּׁעָרִים תִּפְתַּח מְהֵרָה

**לְ**רֹאשׁ הַמֶּלֶךְ נִצְרַכְתִּי

וְאוֹתוֹ מִגּוּפוֹ הִכְרַתִּי

וְהִנֵּה הוּא אִתִּי"

**דְּ**בָרֶיהָ סִפְּרוּ לְאַכְיוֹר, וְהֶרְאוּהוּ

אֶת הָרֹאשׁ, וְאָמַר: "הִכַּרְתִּיהוּ!"

הַלְּלוּ אֵל בְּכָל הָאֻמִּים, וְשַׁבְּחוּהוּ

**גִּ**לָּה וְשִׂמְחָה וְשָׂשׂוֹן וְאוֹרָה

לַיְּהוּדִים הָיְתָה, וְתִפְאָרָה

כָּל הַלַּיְלָה בְּהַדָּרָה

**ק**וֹל שָׁאוֹן בִּפְגִיעָתָם

קְרִיאַת שְׁמַע בִּקְרִיאָתָם

וְנִשְׁמַע קוֹלָם בְּחַיִל וְשַׁוְעָתָם

**טֹ**רָדוּ וְטֻלְטָלוּ וְרָצוּ בְּבֶהָלָה

לְהַגִּיד לַמֶּלֶךְ קוֹל הַהֲמֻלָּה

וְהִנֵּה נוֹפֵל מֵת בְּמַפָּלָה גְּדוֹלָה

**נִ**לְחֲמוּ מִשָּׁמַיִם מַלְאָכִים הֲמוֹנִים

עַל שִׁשִּׁים אֶלֶף גְּיָסוֹת הַיְּוָנִים

וּכְפָתוּם וּמְסָרוּם בְּיַד

שְׁנֵים עָשָׂר כֹּהֲנִים

**בֶּ**ן יוֹחָנָן כֹּהֵן גָּדוֹל מַתִּתְיָה

וְחַשְׁמוֹנַאי וּבָנָיו יָצְאוּ לִרְוָיָה

כַּדָּבָר הַגָּדוֹל הַזֶּה, הֲנִהְיָה?

**רְ**צָחוּם, וְחַרְבָּם תָּבוֹא בְּלִבָּם

וְחִצֵּי קַשְּׁתוֹתָם בְּקִרְבָּם

כִּי יְיָ יָרִיב רִיבָם

**רַ**בִּים בְּיַד מְעַטִּים מָסַרְתָּ

וְשֵׁם גָּדוֹל וְקָדוֹשׁ לְךָ עָשִׂיתָ

תְּשׁוּעָה גְּדוֹלָה כְּהַיּוֹם הַזֶּה נָתַתָּ

**חָ**שׁוּ בָּנִים לְפַנּוֹת הֵיכָלָךְ

וּלְטַהֵר בֵּית זְבוּלָךְ

וּלְהַדְלִיק נֵרוֹת הִלָּךְ

**בָּ**דְקוּ כָּל הַשְּׁמָנִים כֻּלָּם

וְטִמְּאוּם יְוָנִים לְפוֹסְלָם

כְּנִכְנְסוּ לַהֵיכָל בְּמַעֲלָם

**יְ**דֵי חוֹבָתָם לְהַדְלִיק יָצְאוּ

בַּפַּךְ קָטָן אֲשֶׁר חָתוּם מָצְאוּ

וְנַעֲשָׂה נֵס, וָפֶלֶא גָּדוֹל רָאוּ

**הֲ**דַר שַׁמְנוֹ וְעִקָּרוֹ

לְהַדְלִיק יוֹם אֶחָד שִׁעוּרוֹ

וְהִדְלִיקוּ בּוֹ שְׁמוֹנַת יָמִים בִּפְאֵרוֹ

**וּ**קְבָעוּם יָמִים טוֹבִים לְשָׁנָה הַבָּאָה

בְּהַלֵּל, וּבִתְפִלָּה בְּהוֹדָאָה

וְיָשִׂימוּ אוֹתָהּ לְחֹק

מֵהַיּוֹם הַזֶּה וָהָלְאָה

**חָזָק וְאַמִּץ**, כִּימֵי עוֹלָם יַעַבְדוּךָ

וְהִשְׁתַּחֲווּ בְּהַר הַקּוֹדֶשׁ וְיִסְגְּדוּךָ

וּבִירוּשָׁלַיִם הַכֹּל יוֹדוּךָ

**הַכֹּל יוֹדוּךָ וְהַכֹּל יְשַׁבְּחוּךָ וְהַכֹּל יֹאמְרוּ אֵין קָדוֹשׁ כַּיְּיָ**